Polisiebeamptes vas oor Vanderbijlpark-moord en martelingFoto: SAPD/Facebook Agt polisiebeamptes, twee vroue en ses mans, is Vrydag deur Opod in hegtenis geneem in verband met die marteling en moord op ŉ Nigeriese man in Oktober 2017. Moses Dlamini, woordvoerder van die Onafhanklike Polisieondersoek-direktoraat (Opod), het gesê die agt beamptes is in hegtenis geneem in verband met die marteling en moord op Ibrahim Olamilekan Badmus. Badmus was in daardie stadium 25 jaar oud. “Die beskuldigdes het na bewering op of rondom 10 Oktober 2017 die oorledene ondervra en hom gesmoor wat uiteindelik tot sy dood gelei het. Volgens die polisie het hulle dwelmmiddels in die man se besit gevind, maar dit is egter net ŉ storie om die marteling en moord van die oorledene weg te steek. Die Nigeriese gemeenskap het ŉ groot ophef gemaak toe die man se afsterwe aan die lig gekom het. Die polisie het in daardie stadium aangevoer hulle is deur ‘dwelmhandelaars’ aangeval.” Dlamini het gesê Opod het die saak ondersoek te midde van baie vyandigheid deur lede van die SAPD. “ŉ Nadoodse ondersoek is deur twee patoloë gedoen en daar is bevestig dat die man gemartel is.” Die dossier is aan die direkteur van openbare vervolging (DPP) oorhandig vir vervolging. Die DPP het besluit dat die agt verdagtes aangekla moet word van moord en marteling. “Hulle sal na verwagting op 8 Oktober in die Vanderbijlpark-landdroshof verskyn.”